רוב גופה של הדררה אפורת-הלחי ירוק-בהיר. צבע אזור הלחיים, הצוואר והבטן אפור-בהיר. צבע הזנב ירוק עם מעט כחול וכך גם הכנפיים. מקורו של התוכי הוא בצבע ורוד בהיר וכך גם הרגליים. עיניו של התוכי שחורות. את אפו מסתירות נוצות, כך שאינו נראה לעין. הדו-צורתיות הזוויגית נמוכה, כלומר מבחינה חיצונית אין הבדלים בין הזכר לנקבה, ועל כן כדי לזהות את מין התוכי, לוקחים לרוב דגימת דם. לעומת זאת הבחנה בין פרט צעיר לפרט בוגר ניתנת לבדיקה על פי המצח, שכן אצל הצעירים המצח ירוק.
הדררה אפורת-הלחי מגיעה לאורך של עד כ-30 ס"מ ולמשקל של עד כ-250 גרם.
בטבע ניזונה הדררה אפורת-הלחי בעיקר מזרעים הכוללים מיני דגנים, פירות, ירקות, מיני פרחים מסוימים ואף תולעים וזחלים למיניהם, דבר נדיר אצל תוכי. בשבי, בנוסף למזונות אלו, לעתים הם אוכלים תערובות זרעים, גרעינים, מאכלי ביצים ותוספות מינרלים. לצעירים מוסיפים לתפריט גם חסילונים, שחשובים להתפתחותם. מזונות מסוימים, כמו: אבוקדו, עגבנייה ושוקולד עלולים לגרום לתוכי להרעלת מזון.
הדררה אפורת הלחי מסתגלת בקלות לחיים בבית חדש. בעונת הרבייה הופכת הדררה תוקפנית וטריטוריאלית. ניתן ללמדה לדבר מספר משפטים, והיא בעלת כושר דיבור טוב. היא מרבה בלעיסה וכן אוהבת לרחוץ במים.